– Selve strukturen på en del av avtalene er uoversiktelig, og det betyr at en del folk betaler mer for strøm enn de burde. Både når prisene er lave og når de er høye, sier direktør i Norges vassdrags- og energidirektorat (NVE), Kjetil Lund, til NRK.

NVE-direktør Kjetil Lund ønsker nå å se på tiltak for å få en slutt på strømavtaler som er uoversiktlige. Foto: Stig Storheil / NVE

Regn, vind og mildvær har gitt superbillig strøm i både januar og februar. Flere leverandører tilbyr nå ifølge Aftenposten til og med gratis strøm.

Men måten det gjøres på, kan lure kundene, sier Forbrukerrådet.

– Lokker kundene

– Vi vet at så mange som seks selskaper nå lokker kundene inn i billige strømprisavtaler som de etter to til fire uker mangedobler prisen på. Dette vil vi ha en slutt på, sier direktør i Forbrukerrådet Inger Lise Blyverket til NRK.

Lund sier NVE nå vil se nærmere på dette og muligheter for å endre regelverket. Han sier de vil jobbe sammen med Forbrukertilsynet og Forbrukerrådet for å se om det er tiltak som kan iverksettes for å gjøre at dette markedet fungerer mer effektivt.

– Det er viktig at folk inngår avtaler som de forstår innholdet i, og det er det vi vil se nærmere på nå, sier han.

Direktør i Forbrukerrådet Inger Lise Blyverket mener strømleverandører driver med aggressiv og villedende markedsføring. Foto: Forbrukerrådet

Vi ikke slutte med kampanjer

Toini Løvseth, markedsdirektør i strømleverandørenes interesseorganisasjon Energi Norge, sier at det er helt tilfeldig at strømleverandører tilbyr gratis strøm nå fordi innkjøpsprisene er så lave.

Men kampanjer kommer ikke leverandørene til å slutte med.

– Man skal vite helt klart hva slags pris man går over på når kampanjen er over, sier Toini Løvseth i Energi Norge. Foto: Privat

– Det er beinhard konkurranse om kundene, sier hun til NRK, men legger til at kundene ikka skal bli lurt:

– Man skal vite helt klart hva slags pris man går over på når kampanjen er over, sier Løvseth.

Men Blyverket er tydelig på at mange av kampanjene er «aggressiv og villedende markedsføring».

– Vi i Forbrukerrådet er lei av at strømleverandørene konkurrerer om å lure oss i stedet for å levere strøm på en ordinær måte, sier hun.